Spin-off

«Spin off» omdirigerer hit. For danseskolen i Oslo, se: Spin Off Forstudium i Dans.Spin-off, også kalt spin-off-effekt eller spin-off-produkt,  er en bieffekt eller et biprodukt som har oppstått som et tilleggsresultat av et arbeid eller en virksomhet, og som er forskjellig fra dette.
Sideresultater og -effekter kan for eksempel være nye metoder og tekniske løsninger som igjen fører til nye, forbedrede produkter. Kommersielle spin-off-produkter er salgsvarer som er knyttet til for eksempel filmer, barnebøker, videospill og annen populærkultur. De utnytter populariteten ved det opprinnelige produktet, men gjør det også enda mer synlig og fungerer dermed som selvforsterkende promovering. Spin-off-serier er TV- serier med rollefigurer eller miljøer som bygger på andre populære serier.


== Spin-off innen forskning ==
Spin-off omfatter blant annet ny viten, nye metoder, nye produkter og forbedringer på et annet fagområde enn det arbeidet eller forskningen opprinnelig omfattet.


=== Salgsvarer ===
Spin-off-produkter er et relativt gammelt fenomen, for eksempel avstedkom  Johann Wolfgang von Goethes roman Die Leiden des jungen Werther (Den unge Werthers lidelser) (1774) en egen industri, som produserte blant annet varer som Werther eau de cologne og porselensdukker av hovepersonene, som ble solgt i betydelige antall.Slike produkter er også blitt et vanlig begrep for forskjellige salgsvarer som knyttes direkte til serier og figurer fra underholdningsindustrien og populærkulturen. Det gjelder særlig filmer, TV-serier, tegneserier og videospill som låner navn, dekor og annet til kommersielle spin-off-produkter som klær, leketøy og annet.
På 1900-tallet begynte det å bli vanlig å bruke populære figurer for å selge produkter, ofte dagligvarer. Seinere har populære filmer og TV-serier, ofte for barn, gitt mange spinoff-produkter. Det kan være leketøy og -figurer, klær og gjenstander som er dekorert med skikkelser fra seriene eller bærer kjente navn. Praktisk talt alle kommersielle underholdningsprodukter blir i dag blir lansert sammen med flere spin-offprodukter som gjensidig skal øke oppmerksomheten og inntektene.
Av nyere spinoffprodukter kan nevnes leketøy basert på den japanske tegnefilmserien Teenage Mutant Ninja Turtles fra 1990-tallet. Seinere ble figurene fra videospillet Pokemon en voldsom suksess over store deler av verden. Norske eksempler på populærkulturelle suksesser som har gitt mange spin-offprodukter, er barne-TV-serien Jul i blåfjell og forestillingene om Kaptein Sabeltann.


=== TV-serier som spin-off av andre serier ===
Spin-off brukes også om TV-serier som etterfølger andre serier, det vil si at en eller flere rollefigurer fra den originale serien, der figurene opprinnelig ble skapt, videreføres i en ny serie. Et kjent eksempel på slike serier er den amerikanske underholdningsserien Frasier, hvor hovedpersonen Frasier kom fra sitcom-serien Cheers. Også The Tortellis har utgangspunkt i Cheers. Andre eksempler er den amerikanske såpeserien The Colbys som sprang midtveis ut av serien Dynastiet, og som handlet mest om Colby-familien.
Spin-off-serier har ofte hatt vanskeligheter med å oppnå samme suksess som den opprinnelige serien.
Det er en mengde eksempler på spin-off fra film og TV der en utnytter populariteten til en annen film eller serie. Det lages for eksempel ofte spin-off-serier av populære tegnefilmer der enkeltfigurer eller varianter av dem, for eksempel som «barn», kan få egne serier. Tegneserien Smurfene var opprinnelig en spin-off fra serien Johan og Pellevin,men har kommet i nasjonale varianter i Norge, Danmark, Sverige og Tyskland. Filmatiseringer av bøker og tegneserier, kinofilmversjoner av populære TV-serier og oppfølgere av kommersielle filmsuksesser kalles innen litteraturen for adaptasjon, selv om de gjerne kan betraktes som spin-off.


=== Spin-off-filmer ===


== Se også ==
Merkevare
Produktplassering
Oppfølger


== Referanser ==